ประกันภัย200หลุดเป้ากระจุย
ประกันภัย 200 หลุดเป้า แต่ไมโครอินชัวรันส์ยังโตดี คาดทะลุล้านฉบับในปีนี้
30 ม.ค. 2558

ประกันภัย 200 หลุดเป้า แต่ไมโครอินชัวรันส์ยังโตดี คาดทะลุล้านฉบับในปีนี้
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า กรมธรรม์ประกันภัยสำหรับรายย่อย (ไมโครอินชัวรันส์) ของธุรกิจประกันภัยในปี 2557 ที่ผ่านมา ขยายตัวได้ดี มีกรมธรรม์ที่มีผลบังคับทั้งสิ้น 811,704 ฉบับ แยกเป็นธุรกิจประกันชีวิต 83,342 กรมธรรม์ และธุรกิจประกันวินาศภัย 609,800 กรมธรรม์ และคาดว่าในปี 2558 นี้ ภาพรวมไมโครอินชัวรันส์จะมียอดกรมธรรม์ทะลุ 1 ล้านฉบับ
อย่างไรก็ดี สำหรับกรมธรรม์ประกันภัย 200 จากบริษัทประกันภัยที่ร่วมโครงการทั้งหมด 23 บริษัทนั้น มีจำนวนทั้งสิ้นเพียง 118,562 ฉบับเท่านั้น แม้ว่าทาง คปภ.จะเคยยอมรับก่อนหน้านี้ว่า ผลพวงจากปัญหาการเมืองและภาวะเศรษฐกิจซบเซา จะทำให้ขายได้เพียงประมาณ 5 แสนฉบับจากเป้าหมาย 7 แสนฉบับก็ตาม 
ทั้งนี้ กรมธรรม์ประกันภัย 200 มีอัตราขยายตัวในไตรมาส 4 เพิ่มขึ้น 27.38% จากไตรมาสก่อนหน้ามีเบี้ยประกันภัยรับจำนวน 23.7 ล้านบาท ค่าสินไหมทดแทนจำนวน 6.1 ล้านบาท สะท้อนว่าประชาชนเริ่มมีกำลังกลับมาซื้อกรมธรรม์มากขึ้นในช่วงปลายปี ท่ามกลางการผลักดันและทำการตลาดของบริษัทต่างๆ ให้เข้าถึงประชาชนได้อย่างทั่วถึง เช่น การขายผ่านทางร้านสะดวกซื้อ 
ขณะที่ยอดการจำหน่ายกรมธรรม์ประกันภัย 200 สูงสุด 5 อันดับแรก จะอยู่ในจังหวัดที่มีเศรษฐกิจดีและมีประชากรอยู่อย่างหนาแน่น ได้แก่ กรุงเทพมหานคร 7.01% เชียงราย 3.77% เชียงใหม่ 3.77% อุดรธานี 3.08% และขอนแก่น 3.06%
สำหรับปี 2558 คปภ.ได้กำหนดกลยุทธ์เชิงรุกสำหรับไมโครอินชัวรันส์ โดยเฉพาะกรมธรรม์ประกันภัย 200 เข้าถึงประชาชนทั่วประเทศให้ได้มากที่สุด โดยจะเพิ่มช่องทางการจำหน่ายและการพัฒนาการให้บริการหลังการขาย โดยจะทำให้ช่องทางที่จำหน่ายกรมธรรม์สามารถใช้เพื่อรับเรื่องเรียกร้องค่าสินไหมทดแทน และสามารถรับค่าสินไหมทดแทนได้ด้วย จากเดิมที่จะมีการเคลมผ่านช่องทางบริษัทประกันภัยและบริษัทประกันชีวิตเท่านั้น
เลขาธิการ คปภ. กล่าวด้วยว่า ปัจจุบันอุตสาหกรรมประกันภัยได้มีการพัฒนาการประกันภัยสำหรับรายย่อยประเภทอื่นๆ อย่างต่อเนื่อง เช่น การประกันอุบัติเหตุส่วนบุคคล (PA) สำหรับรายย่อย และประกันอัคคีภัยที่อยู่อาศัยแบบประหยัดสำหรับรายย่อย ซึ่ง คปภ.จะดำเนินตามนโยบายเชิงรุกให้ประชาชนเข้าใจและเข้าถึงมากขึ้น